Die fliekregte vir 13 Uur is aan 'n internasionale filmmaatskappy verkoop, wat vir Sean Bean in die rol van Bennie Griessel wil plaas. (Die projek is nog in ontwikkeling, en geen voltooiingsdatum is nog vasgestel nie.)
Barry Award vir Beste Spanningsroman, VSA. Boeke Prize Fanatics Choice Award. ATKV-Prys vir Beste Spanningsroman. Mees Filmiese Roman, toekenning van M-Net
Dis so spannend dat die leser soms lus is om dié hele deel in een asem te lees en later terug te keer na die ander. Dit verg selfbeheersing om dit nie te doen nie.
— Mariana Malan in Die Burger
Hoewel Meyer jou nie vinnig genoeg kan laat lees nie en jou hart al hoe vinniger klop soos 13 uur vorder, kan sy romans beslis na ’n hoër kategorie as blote spanningsverhale of ontspanningslektuur opskuif. Want dit laat ’n mens veels te veel dink oor wat in jou land aangaan.
— Gert van der Westhuizen in Beeld
13 uur bewys weer dat Meyer in 'n klas van sy eie is juis omdat die karakterisering so goed is: die dialoog en uitdrukkings, die denkpatrone en maniërismes, die blote menslikheid van Griessel-hulle boei enduit.
— Suzaan Hauman op Litnet
Om 05:36 hardloop die vrou teen die hang van Leeukop. Sy is jonk, beeldskoon, Amerikaans – en beangs. Sy word soos 'n dier gejag deur mans wat net ure gelede haar beste vriendin se keel afgesny het.
Om 05:43 bel hulle vir speurder-inspekteur Bennie Griessel wakker. Hy moet kom, 'n jong meisie se lyk lê langs St. Martini, die Lutherse kerk bo in Langstraat.
Die vorige aand nog het hy gedink dit gaan vir hom 'n spesiale dag wees: Die begin van 'n nuwe era in sy loopbaan, as mentor van 'n groep jong swart en bruin speurders. En hy verwag nuus oor sy bevordering. ‘Kaptein Bennie Griessel’. Dit klink vir hom reg.
Behoort 'n redelik normale dag te wees.
Tot sy jong span polisiemense begin stry, baklei, struikel. Met die kerkmoord. Met die middeljarige, alkoholis-vrou wat haar man, 'n groot gees in die Afrikaanse musiekbedryf, twee keer met sy eie pistool deur die hart geblaas het. Met die soektog na die Amerikaanse toeris.
Om nie eens te praat van sy persoonlike probleme nie. Sy bankrekening lyk sleg, hy stoei nog met die dranklus, sy vervreemde vrou Anna bel uit die bloute en sê vanaand is die aand wat hulle oor die toekoms moet gesels. Weet sy van die 26-jarige rekenaartegnikus met die aansienlike borste wat hy gisteraand, in 'n oomblik van swakheid, op sy sitkamerbank deurgedraf het?
Boonop kondig sy vriend en kollega Mat Joubert aan dat hy die SAPS gaan verlaat, en dan bel sy seun Fritz met die nuus dat hy klaar is met skool, hy gaan kitaarspeler word in 'n rock-groep met die naam van ‘Wet & Orde’.
Foto's en 'n video ...
Deon neem hope foto's wanneer hy navorsing doen, en plaas dit dan op die webwerf, sodat lesers kan sien hoe die wêreld van doe boeke lyk.
Só begin Hoofstuk 1: Om 05:36 hardloop sy teen die steilte van Leeukop uit, die voeteval van haar sportskoene dringend op die gruis van die breë voetpad.
Op dié oomblik, wanneer die vroeë strale van die son haar soos 'n soeklig teen die berg vind, is sy die toonbeeld van sorgelose grasie. Van agter gesien, wip haar donker vlegsel teen die klein rugsak, haar skouers is ‘n diep sonbruin teen die poeierblou van haar T-hemp. Daar is energie in die ritmiese tred van haar lang bene in die denim-kortbroek. Sy skep die indruk van atletiese jeugdigheid – lewenslustig, gesond, gefokus.
Sy sien nie die indrukwekkende skoonheid van die stad in die sagte lig van die opkomende son nie. Haar oë soek wild en bang na beweging in die hoë fynbos agter haar. Sy weet hulle is daar, maar nie hoe naby nie. Haar asem jaag – van inspanning, skok en vrees. Dit is adrenalien, die verskriklike drang om te leef, wat haar dwing om weer te begin hardloop, om aan te hou, ondanks haar lam ledemate, die brand in haar bors, die tamheid van 'n nag sonder slaap en die disoriëntasie van 'n onbekende stad, 'n vreemde land, 'n ongenaakbare kontinent.
Voor haar vurk die paadjie. Haar instink dwing haar regs, hoër op, nader aan die Leeukop-rotskoepel. Sy dink nie, sy het nie 'n strategie nie, sy hardloop blindelings, haar slanke arms is die stange van die masjien wat haar aandryf. Volg Deon op Facebook ...